Papersnake/gushiwen huggingface dataset:
龙王阁
释今龙（明代）

一阁淩空下有泉，高盘长卧足忘年。大中现小时归钵，屈处旋伸或在天。

春夏不营新窟宅，飞潜只爱旧山川。即今若问龙何去，白昼焚香僧默然。
圣人之孝十首 其六 武王
林同（宋代）

经言事父孝，所以事天明。疾间加再饭，梦中与九龄。
姑熟道中三首
冯惟健（明代）

烟起树亦暝，水生江岸窄。
夜来别故人，风雨最萧瑟。
生查子（浙江）
吴礼之（宋代）

吴山与越山，相对摩今古。袅缆浙江亭，回首西兴渡。

区区名利人，无分香闺住。匆遽促征鞍，又入临平路。
送朱可大工部奉使归省四首 其四
于慎行（明代）

南极天高动使槎，五云缥缈上公家。趋庭傥问垂髫侣，避世如今鬓已华。
苕溪同刘西安元瑞话旧并棹至武林港别去 其一
顾璘（明代）

念子苕溪上，孤舟远过从。去乡身万里，对酒意千重。

岁计看秋稼，离心寄晓钟。柴荆期白首，何日定行踪。
奉和许阁老酬淮南崔十七端公见寄
权德舆（唐代）

文行蕴良图，声华挹大巫。抡才超粉署，驳议在黄枢。

自得环中超，偏推席上儒。八音谐雅乐，六辔骋康衢。

密侍仝锵珮，雄才本弃繻.炉烟霏琐闼，宫漏滴铜壶。

旧友双鱼至，新文六义敷。断金挥丽藻，比玉咏生刍。

交辟尝推重，单辞忽受诬。风波疲贾谊，岐路泣杨朱。

溟涨前程险，炎荒旅梦孤。空悲鸢跕水，翻羡雁衔芦。

故国方迢递，羁愁自郁纡。远猷来象魏，霈泽过番禺。

尽室扁舟客，还家万里途。索居因仕宦，著论拟潜夫。

帆席来应驶，郊园半已芜。夕阳寻古径，凉吹动纤枯。

忆昔同驱传，忘怀或据梧。幕庭依古刹，缗税给中都。

瓜步经过惯，龙沙眺听殊。春山岚漠漠，秋渚露涂涂。

孰谓原思病，非关宁武愚。方看簪獬豸，俄叹絷騊駼.

芳讯风情在，佳期岁序徂。二贤欢最久，三益义非无。

柏悦心应尔，松寒志不渝。子将陪禁掖，亭伯限江湖。

交分终推毂，离忧莫向隅。分曹日相见，延首忆田苏。
题永石屏
陈宓（宋代）

琅玕三尺重南金，风韵仍同绿绮琴。
胸次便如斯壁立，千年不受一尘侵。
句
郑子信（宋代）

古人随水去不返，此字与山留无穷。
何郎中出黄公草书四首
陈师道（宋代）

龙蛇起伏笔无前，江汉渊回语更妍。
好事元须一赏足，藏家不必万人传。
和罗著作渔翁
刘攽（宋代）

渔翁结网求鱼子，得鱼满船心始喜。岂知陂池水不深，但有鲲鲕少鲂鲤。

渔翁结网安得疏，渔翁用力常有馀。心疑他人得厚味，满眼看来池无鱼。

古来任公不如此，期年得鱼雄浙水。龙伯国人连六鳌，二山漂流不能止。

由来万事不同调，说似渔翁翁必笑。
访皇甫道士
赵汝燧（宋代）

道人留淡话，竹院寂无声。沽酒童来缓，题窗诗已成。

海珍纫紫菜，仙品渍黄精。移席临檐月，焦桐膝上横。
寄田察使
何梦桂（宋代）

尊酒长亭忆别离，参差吹断竟谁思。我怀知己惭鬷蔑，公喜逢人说项斯。

一坞烟霞双鬓老，数椽风雨二天私。钱塘日暮长江阔，薄撷芳馨结桂枝。
湖上杂咏（二首）
传慧（明代）

草色连云暗水陂，掠芹乳燕影差池。
游丝惜似春光尽，密罥残花挂竹枝。
偈
释高（宋代）

象王行，师子住，赤脚崑崙眉卓竖。
寒山拾得笑呵呵，指点门前老松树。
国仲观迁居尹隩访别
楼钥（宋代）

晚年来定一枝巢，到处盖头无把茅。
又欲浮家过尹隩，何殊乐道向莘郊。
君今去此难招隐，老更从谁可定交。
见说衡门临野水，秋深容我去推敲。
送潘伯英
郑真（明代）

将军幕下羽书稀，花柳轻风散马蹄。古篆多应题玉箸，梵书谩马写金泥。

天连河汉恩光近，云拥蓬莱步武跻。老我白头淮海上，烦君问讯故园栖。
红莲
王洋（宋代）

池塘雨涨暑风微，弄水红妆出水迟。
五日便当分六月，韶村道上见开时。
舟中感怀
张嵲（宋代）

故园此去浑如客，异县而今却是家。还日檐楹应着燕，来时杨柳未藏鸦。

孤舟泛泛春江阔，去鸟飞飞岸树斜。却忆当年南下日，伤心泣尽日昏华。
清平乐（早起闻莺）
赵长卿（宋代）

绮疏新晓。学语雏莺巧。烟暖瑶阶梧叶老。满地东风芳草。

少年阶合风流。偿他酒债花愁。望断绿芜春去，销魂懒上层楼。
题虚白斋
耶律铸（宋代）

可待留灵锁，方期得驻颜。久虚生白室，长启扣玄关。

放浪形骸外，逍遥天地閒。要当知雾豹，依旧在南山。
赋张舍人抱啸堂五首
姜特立（宋代）

余子纷纷见每卑，鸾凤鸡鹜谩相随。
当时一笑无人解，此意宁容俗士知。
村野
陆游（宋代）

村野易过日，闭门心自欣。
一身犹逆旅，万事固浮云。
病厌诗为祟，闲凭酒策勋。
灌园虽旧业，随事不须劝。
题花光画山水
黄庭坚（宋代）

花光寺下对云沙，欲把轻舟小钓车。
更看道人烟雨笔，乱峰深处是吾家。
偕梓材、洛翘、师竹、芝生作消暑集，尝白莲花瓣，分得渔字
许传霈（清代）

采采白莲花，池塘半亩馀。明霞落波晚，红日照林初。

嘉宾常欢聚，消暑足清娱。鸡豚苦下箸，瓜果足园蔬。

主人出新意，折花充庖厨。我曾餐兰菊，秀色并可茹。

天地为炉炭，山水得膏腴。况此白菡萏，清不染泥淤。

烹调妙燔炙，瓣瓣落瑶琚。奉出白玉盘，香味与之俱。

清气沦骨髓，芳泽润肌肤。催诗分雪藕，酌酒和琼酥。

充我冰洁肠，烦热快涤除。彼哉尘俗子，未许为酒徒。

膏粱涂痴腹，粗粝饱腐儒。爱花花愈憎，臭味自然殊。

若使餐此莲，出污而入污。安得素心侣，英华共含咀。

邀花入肺腑，谅勿蒙其辜。座客发狂笑，语奇天下无。

花不用钱买，酒岂为我沽。今夕尽足乐，心事梦樵渔。
待月赞 其一
释绍昙（宋代）

破故纸堆钻不透，可怜业识日茫茫。末梢一段无分晓，犹待虾蟆口放光。
琼上人之杭
释惟一（宋代）

怀抱琼瑶一段奇，通身富贵少人知。
四藤击碎还收拾，摊向后都卖与谁。
感兴
杨万里（宋代）

看书已怯短檠灯，觅句犹锵涧水声。诗瘦近来惟有骨，可怜辛苦为虚名。
偈
释子英（宋代）

节目分明，生来条直。冰雪敲开片片分，白云点破承伊力。
野步
郑谷（唐代）

翠岚迎步兴何长，笑领渔翁入醉乡。

日暮渚田微雨后，鹭鹚闲暇稻花香。
前缓声歌
李锴（清代）

琢楮叶以良玉，煽洪垆而造冰。是不得之于天，欲专之以人固是哉。

其冬之为冬，夏之为夏，秋之为秋，春之为春。其有措瓦于危，措户于枢。

与与于于乎，抑又何求已。
偈颂六十八首
释法薰（宋代）

秘魔老儿，擎个叉子，
不肯放下。灵山这裹，
净躶躶，赤洒洒，
没可把。
禅人并化主写真求赞
释正觉（宋代）

八字眉低，四方口阔。
发色松雪寒，日光岸电烁。
橐签之空，枢机之活。
其间勿你安排，里许是谁造作。
影草不彰兮妙触无瘢，没身不殆兮长生有药。
次韵芮察院送□宝文赴浙漕二首 其一
朱熹（宋代）

远俗何劳问，威名旧已孚。百城方仰泽，一节遽还都。

圣主勤脩政，今年决破胡。期公宁馈挽，注想在谋谟。
梅花绝句
陆游（宋代）

忆昔西戍日，夜宿僊人原。
风吹野梅香，梦绕江南村。
次韵通明叟晚春二十七首 其二十四
释德洪（宋代）

春寒瘦骨病难禁，多谢新晴霁晚霖。自补衲衣矮窗下，黄鹂声好屡停针。
转轮八花诗 其四
项安世（宋代）

宝珠簪珥，黛粉匀妆。讨探赏玩，赋咏盈箱。恼客云阴，愁人雨凉。
观道二篇
黄庭坚（宋代）

圣人用仁心，恻伤路傍儿。
虎狼舐吻血，自哺胃与肌。
同在天地闲，六凿相识知。
父母临万物，大道甚坦夷。
百年修不善，一日许知非。
虎狼有悛心，还与圣人齐。
次韵郭帅梅三首
陈造（宋代）

客子徒烦赋忆梅，怯寒未肯腊前开。
定知酒处频回首，有待江南信使来。
林处士湖居
连文凤（宋代）

儒家生计薄，火后复何如。
白发谁邻汝，青山自借居。
种花思旧业，对竹理残书。
莫叹今牢落，湖边尚可渔。
安仁县有大第一区官兵纵暴主人谷氏避不敢居三年矣县尹常馆过客于第中赋主人避地
孙觌（宋代）

主人避地卧荒村，道傍故宅今仍存。乌鸟呼风白日静，藤萝挂月苍烟昏。

壁立削铁千步垣，客子不敢窥其门。一时胜事那能说，撞钟击鼓行金尊。
早发白帝城
李白（唐代）

朝辞白帝彩云间，千里江陵一日还。
两岸猿声啼不住，轻舟已过万重山。
留题左顾亭二首之二
贺铸（宋代）

亭际高枞满百围，不无山鬼此焉依。
咿呦为话当年事，曾见将军佩印归。
令弟坚官满归京偶成四十言代书寄判武学顾学士略资一噱
文彦博（宋代）

多年判武学，未改旧官衔。有意将投阁，无人为解骖。

师资尽韬略，况味极齑盐。闻说鲈鱼好，归心风满帆。
寄题双岩寺
强至（宋代）

古寺南偏两翠微，锦溪碣石岂全非。
云烟来去长相接，猨鸟东西各有归。
泉溜夜淙寒入座，岚光朝滴润生衣。
而今野旷无人筑，唯见林僧对掩扉。
壶中天 海陵道中
杜文澜（清代）

野芦吹雪，被西风、趱入烟波深处。隔岸微茫鸦弄暝，团破一川凉雾。

浪挟帆飞，灯摇磷碧，暗洒横塘雨。篷窗休掩，祫衣新试吴絮。

因念故里天寒，荒桥水长，目断鸳湖路。甚日归来还一笑，长伴渔汀鸥鹭。

老树萧萧，颓阴黯黯，近市闻人语。残更数遍，拥衾空赋愁句。
秋日山居八事 其三 洗竹
欧阳澈（宋代）

霜刀顿洗碧琅玕，半亩清阴透胆寒。为去残枝藏毒虺，端留密叶隐鸣鸾。

荒榛杂揉尤宜剔，直节坚刚岂忍残。拟倩萧郎挥妙笔，一时收拾画图看。
应庵退席蒋山来寄昭亭万寿三请不得已而去辄赠长句兼简苏州
张孝祥（宋代）

逍遥丘壑欲忘年，忽作风蝉蜕骨仙。钟阜恰从三昧起，灵岩重要一灯传。

极知扫迹终无策，且与临岐快著鞭。莫作山林城市想，从来大隐故居廛。
将至王屋先寄张明府
刘季孙（宋代）

诗仙假色管天坛，早晚真除碧落官。境内雨频春亩润，门前山聚晓云寒。

十年不见应题塔，万事休论拟挂冠。同是清源骚雅客，欲言流涕已汍澜。
竹部（石首县界）
元稹（唐代）

竹部竹山近，岁伐竹山竹。伐竹岁亦深，深林隔深谷。

朝朝冰雪行，夜夜豺狼宿。科首霜断蓬，枯形烧馀木。

一束十馀茎，千钱百馀束。得钱盈千百，得粟盈斗斛。

归来不买食，父子分半菽。持此欲何为，官家岁输促。

我来荆门掾，寓食公堂肉。岂惟遍妻孥，亦以及僮仆。

分尔有限资，饱我无端腹。愧尔不复言，尔生何太蹙。
伤灼灼（灼灼，蜀之丽人也）
韦庄（唐代）

尝闻灼灼丽于花，云髻盘时未破瓜。桃脸曼长横绿水，

玉肌香破透红纱。多情不住神仙界，薄命曾嫌富贵家。

流落锦江无处问，断魂飞作碧天霞。
与江君佐游五福寺观竹二首 其一
谢薖（宋代）

老子平生与竹群，清风洒濯胜三熏。江郎定自兴不浅，共打僧门寻此君。
上岸难
文天祥（宋代）

岸行五里入真州，城外荒荒鬼也愁。
忽听路人嗟叹说，昨朝哨马到江头。
和黄充实春尽游南山
陈师道（宋代）

逐胜阙勇功，饯春无少色。
出门欲欲向，坂丸随所击。
百年余几欲，十步复一息。
同来二三子，楚楚颇修饰。
行前强老夫，径捷疲峻陟。
山门开烟霏，禅房闭岑寂。
口燥沾茗椀，久厄此为德。
逐日下西山，草路荒不识。
回溪转钩曲，门径入绳直。
故人喜领客，内愧积腹臆。
所来为亲旧，扫除称寥閴。
疾风无末势，过雨有余沥。
高花初欲然，平荷已如拭。
因君感衰盛，丑好移顷刻。
交新厌区区，话旧听历历。
谈间十一二，四座已倾侧。
茅屋漏风霜，山田带沙砾。
尚能哀此老，举手触四塞。
君如涧底松，超拔出天壁。
学诗有新功，黄魏共推激。
分韵得眠意二字赋醉石简寂各一篇呈同游诸兄 其二 简寂
朱熹（宋代）

天秋山气深，日落林景翠。亦知后骑迫，且复一流憩。

环瞻峰列屏，迥瞩泉下濞。永怀仙陆子，久挹浮丘袂。

于今知几载，故宇日荒废。空馀醮坛石，香火谁复继。

更怜韦刺史，五字有真意。虎竹付归人，悲风起横吹。

沉吟向绝迹，浩荡发幽寄。来者知为谁，念我傥三喟。
三友堂 泉
宇文绍奕（宋代）

青泉出山下，到海流不息。愿与君为友，果行而育德。
和天随生韵二首 其一
李坚（贞夫）（明代）

年年花信不相欺，五月红蕖浴锦池。忽讶碧簪纷在眼，奇观不数旧年时。
次韵酬陈生求书
沈辽（宋代）

老朽何心托市朝，正当鼓腹咏轩尧。由来方外希夷乐，渐与人轩路径遥。

泽畔应无渔父问，松轩时听葛天谣。髯君莫及儿童伎，留取褚中翡翠翘。
和楚人李子鹄寄阎古古先生
彭桂（清代）

千秋身在固非轻，肯任他年青史评。空想《大风》歌沛邑，只馀落日吊彭城。

巢由岂尚高人节，楚汉徒成孺子名。寄谢北山猿鹤侣，不烦泉畔涤尘缨。
游大涤
丁先民（宋代）

我欲避尘嚣，乘风入洞霄。循溪山作路，驾水石为桥。

台殿黄金锁，神仙碧玉箫。拂衣天柱顶，清思欲飘飘。
欲雪
文同（宋代）

山城蔽层阴，晚照空外灭。
天低云气暖，此意欲作雪。
归鸦烟惨澹，断雁风萧屑。
樽酒聊自持，同谁感时节。
次韵题深柳堂赠陈楼东
张拙（唐代）

万轴缃芸绿野堂，幽禽争集远康庄。窗边流水穿欹枕，村外归云护短墙。

密叶似含清露重，柔条疑带晚风长。渔樵或过抛书卷，小立柴门问雨旸。
劳农净居赠皎启二僧
陈造（宋代）

劳农今喜复南辕，夹道扶携亦笑諠。县尹庶几无疾病，山人迎送耐频烦。

芼葱汤饼聊堪饱，出瓮春醪半带浑。惟有为民真实意，异时陈迹付公言。
南山观雪
朱翌（宋代）

入山初与雪云俱，坐定云收雪亦无。
不见旧时苍翠色，换将粉墨作新图。
十月十八日雪湖诞辰乃郎告归称寿附呈一律
谢迁（明代）

灯窗业进爱贤郎，又喜趋庭捧寿觞。千丈雪松方挺秀，一枝玉树剩含芳。

高门奕世春常满，化国经冬日正长。我欲登堂陪晏乐，恐妨东道和歌忙。
岳帅降笔命作画屏四景诗 其三 工部游春
何梦桂（宋代）

饭山吟得两肩癯，破帽东风白发微。好是春衣都典却，醉来骑得蹇驴归。
赠别二首
赵友直（宋代）

千里论交情累累，尊酒话别临溪水。
江南为有一枝春，愿寄故人好相慰。
文徵明溪山深雪图
弘历（清代）

山阴舟舣冻溪边，尚有泠泠瀑水悬。此日料应王逸少，倚窗停笔望江天。
初秋同贾子贞监丞过内苑四首 其二
周伯琦（元代）

层甍星拱埶翚飞，乾象盘□百宝围。黼扆中临同北极，坐齐七政运璿玑。
读香铁先生「白华草堂集」「感怀」题后
林占梅（清代）

可怜再见永无期，曲赡高华笔一枝。名士尽多生乱世，诗人难得见清时。

与花同福常关眼，对酒长春自介眉。窃把先生方杜牧，情怀气概两相宜。
谒金门·留不得
孙光宪（五代）

留不得，留得也应无益。白纻春衫如雪色，扬州初去日。
轻别离，甘抛掷，江上满帆风疾。却羡彩鸳三十六，孤鸾还一只。
偈
释觉海（宋代）

碧落静无云，秋空月有明。长江莹如练，清风来不歇。

林下道人幽，相看情共悦。
晓望 其一
卢奎（宋代）

武陵都会俗豪奢，井邑云连几万家。东望李洲馀橘实，西迎秦万出桃花。

宦游稔识衣冠盛，罢去犹怜道路赊。十九年来人事改，暮山依旧锁烟霞。
句
李邴（宋代）

古来重九皆如此，无复龙山剧孟嘉。
和贵方韵
杜范（宋代）

万物由来备一身，要教纯熟在持循。
莫嫌恶浊浮埃界，自做分持实地人。
培养確知心是圣，工夫岂费笔如神。
羡君精进追前哲，愧我衰颓落世尘。
浮邱社怀赵太史
谢元光（明代）

仙邱寂寞寄遥天，金马南驰岂偶然。紫府片时开草径，沧江三偶已桑田。

融融春色迁莺里，焯焯祥光北斗边。老我丹砂惭未就，登临长诵白云篇。
送郑学可赴平江学道书院长
岑安卿（元代）

姑苏古伯国，繁华有遗踪。栉比十万家，楼台出鸿濛。

歌舞彻清夜，锦绣围春风。苟无礼义化，流荡将何从。

子游千载士，文学洙泗宗。邦人致仰慕，筑室阛阓中。

牺牲与笾豆，祀事洁且丰。育材阐王化，道义相磨砻。

有如砥柱石，屹然障河洪。吾邦旧文献，近亦多章逢。

扬子昔长此，讲贯懋厥功。吾子亦云往，辞色温其恭。

薰风揭绛帐，皋比座蒙茸。愿精学道旨，再使民俗忠。

我当踵季札，观风一来同。
鹧鸪天（元谿不见梅）
辛弃疾（宋代）

千丈清溪百步雷。柴门都向水边开。乱云剩带炊烟去，野水闲将白影来。

穿窈窕，历崔嵬。东林试问几时栽。动摇意态虽多竹，点缀风流却少梅。
古乐府白紵四时歌
黄庭坚（宋代）

桃李欲开风雨多，笼弦束管奈春何。
风休雨静花满地，时节去我如惊波。
少年志愿不成就，日月星辰役昏昼。
俟河之清未有期，斗酒聊为社公寿。
即事
陆游（宋代）

穄饭流匙滑，葵羹出釜香。
有时留野客，亦复饷邻墙。
老圃传占法，行僧遗药方。
未为全绝物，终胜利名场。
次韵和渊明饮酒诗二十首 其三
李纲（宋代）

世俗愈浇薄，惟酒陶真情。如何遁世士，更以酒自名。

嗟我方远谪，慷慨念平生。酌此一壶酒，宠辱那复惊。

醉中露天机，往往以诗鸣。
石崇与王恺争豪
刘义庆（南北朝）

石崇与王恺争豪，并穷绮丽，以饰舆服。武帝，恺之甥也，每助恺。尝以一珊瑚树高二尺许赐恺，枝柯扶疏，世罕其比。恺以示崇。崇视讫，以铁如意击之，应手而碎。恺既惋惜，又以为疾己之宝，声色甚厉。崇曰：“不足恨，今还卿。”乃命左右悉取珊瑚树，有三尺四尺、条干绝世，光彩溢目者六七枚，如恺许比甚众。恺惘然自失。
尘世
丘葵（宋代）

尘世无暇日，偷闲到晓亭。
桥阴界水绿，烧迹断山青。
石瘦牛磨角，檐空雀坠翎。
暮笳风外响，愁坐若为听。
苦水
史善长（清代）

一勺苦于我，铜瓶煎有霜。投钱论百十，品味越寻常。

渴且攒眉饮，珍先让客尝。熊丸吞已惯，况得润枯肠。
行经邯郸
袁保龄（清代）

为蝶为周作是观，又来无梦过邯郸。百年勋业归蜗角，千古文章笑鼠肝。

勉在伦常守兢业，敢云担荷怕艰难。神仙本不离忠孝，未许忘情一例看。
题刘志夫严居厚潇湘诗卷后
朱熹（宋代）

潇湘门外水如天，说著令人意惨然。试问登高能赋客，个中何似汨罗渊。
龙湫
顾璘（明代）

龙湫之水从何来，昆崙倒注青天回。绝壁风吹动高练，暗潭石天喧晴雷。

终年野僧对闭户，暇日老翁来洗杯。酒酣且去莫狼籍，玄猿瞰客啼声哀。
端午帖子·太上皇后阁
周必大（宋代）

对席瑶池宴，凭栏竞渡船。
薰风清漏坐，钩月夕侵筵。
赠沈尹北征
霍与瑕（明代）

君子急王事，岁暮远行役。楫舟江之干，相送长太息。

威凤翔碧空，何时见毛翼。神龙雨中原，南州谢浓泽。

相送复相送，劳思增忉怛。
晓汲
宋庠（宋代）

晓汲过春畦，高梧待凤欹。
瓮思閒凿{左土右遂}，瓶险畏居湄。
照影香钗坠，蠲烦素绠垂。
寂寥无醉辖，瓢饮共栖迟。
集句 其十三
闻人祥正（宋代）

内人晓起怯春寒，惆怅阶前红牡丹。

整了翠鬟匀了面，沈香亭北倚阑干。
书院无历日以诗代书问路侍御六月大小
李益（唐代）

野性迷尧历，松窗有道经。故人为柱史，为我数阶蓂。
宫词 其六十二
赵佶（宋代）

每将兢慎保丕基，频岁多男巳应期。欲问荣昌在何事，春中禖燕满彤围。
送僧
释居简（宋代）

万里南询觅送行，恰如日午打三更。莫将始到牢关句，唤作阳关第一声。
十六日伏睹明堂礼成圣驾恭谢太一宫小臣敬成
苏泂（宋代）

花枝人面两欣然，和气晴光四接连。
亲向官街听舆诵，太平天子万斯年。
书示同志
方凤（宋代）

尚觉浮名累，樵渔寄此身。
寻盟潜勗德，证业喜知新。
气谊生无间，文章合有神。
毋徒涉城市，出处任风尘。
渡莺湖至溪上即事 其三
吕本中（宋代）

湖水安澜似镜明，昔年曾向镜中行。侵晨浥露来花市，落日流风倚醉楹。

俯仰繁华馀暮色，萧条高寄但秋声。应知节序犹迁转，抚剑如何教未平。
和访使徐容斋西湖韵寄县尹赵文玉二首 其一
何梦桂（宋代）

一幅西湖画，谁将淡墨挥。水浮孤屿出，山约五云飞。

雨洞猿啼湿，烟林鸟度微。龙舟双翠楫，曾此夜游归。
己巳春哭六舅母墓上（即张倩倩）
叶小鸾（明代）

十载恩难报，重泉哭不闻。
年年春草色，肠断一孤坟。
观物四首·蛙
岳珂（宋代）

鸣蛙恰恰地底鸣，池泉深澈池草青。
秧田正枯须水活，龙骨车翻蛙不惊。
在池固合忧涸鲋，鼓吹未妨明月步。
可怜强聒将何为，到底官私不关汝。
逍遥咏
宋太宗（宋代）

探玄何妙理，元化得均匀。
去住分明纪，终期远大亲。
物华堪赏咏，离挠最名珍。
碧落翻霞彩，千秋不老春。
春晚旅次有怀
刘沧（唐代）

晚出关河绿野平，依依云树动乡情。残春花尽黄莺语，

远客愁多白发生。野水乱流临古驿，断烟凝处近孤城。

东西未遂归田计，海上青山久废耕。
题资州东岩
郑钢（宋代）

迳转得幽谷，云岩屹相向。
谽谺偃重檐，弯环依叠嶂。
缅想融结初，镌鑱自天匠。
了无斧凿迹，但觉盘根壮。
深可数千尺，广逾八九丈。
洞穴既窈窕，松门亦昭旷。
廓舍三千界，中列五百像。
巨楠面幢盖，翠蔓垂帷帐。
木灵不知名，境幽或难状。
我时驰征轺，奔走倦尘鞅。
获此一段奇，欣然惬微尚。
欲去兴未阑，行行重回望。
题邹处士隐居（一作题裴处士园林）
许浑（唐代）

桑柘满江村，西斋接海门。浪冲高岸响，潮入小池浑。

岩树阴棋局，山花落酒樽。相逢亦留宿，还似识王孙。
封泰山乐章。舒和
佚名（唐代）

六钟翕协六变成，八佾倘佯八风生。

乐九韶兮人神感，美七德兮天地清。
新塘观月
陆游（宋代）

携酒新塘南，中夜欲忘归。
贪看月满湖，不觉露湿衣。
天高鹤声厉，风急萤火稀。
此夕不一醉，行叹破镜飞。
渔家亦喜事，未掩水际扉。
皇天有公道，处处皆清晖。
虎丘剑池
苏泂（宋代）

剑石光寒响辘轳，轩窗高下尽平芜。
山中幸自清如水，好换缁流着士夫。
城南寻梅得句四首
陆游（宋代）

老子今年嬾赋诗，风光料理鬓成丝。
青羊宫里春来早，初见梅花第一枝。
丙戌冬日山中感事八首 其八
陈邦彦（明代）

乞得藏经一两函，片幡无影自冥探。尘根未遣空愁在，业戒其如绮语酣。

谁悟冤亲皆眷属，刚缘嗔爱失瞿昙。千年大事堪糊突，好向鸦山再一参。
读书感愤四首 其二
汪炎昶（宋代）

孔道贵平治，藜羹厄于陈。回也得其术，回也亦最贫。

微言坠编简，又以诒我人。徒能相困悴，未能泽斯民。
金缕曲（乡校张灯，赋者迫和，勉强趋韵）
刘辰翁（宋代）

灯共墙檠语。记昨朝、芒鞋蓑笠，冷风斜雨。月入宫槐槐影淡，化作槐花无数。恍不记、鳌头压处。不恨扬州吾不梦，恨梦中、不醉琼花露。空耿耿，吊终古。

千蜂万蝶春为主。怅何人、老忆江南，北朝开府。看取当年风景在，不待花奴催鼓。且未说、春丁分俎。一曲沧浪邀吾和，笑先生、尚是邯郸步。如秉苘，续残炬。
句
崔澹（唐代）

九重城里春来早，百尺楼头日落迟。
二十九日依韵和洛阳陆刚叔主簿见赠
邵雍（宋代）

一霎萧萧晚雨余，凤凰楼下偶驱车。
郄诜片玉如能挹，乐广青天幸未疏。
相阔夏秋闻甚事，可亲灯火读何书。
恨无束帛嘉程子，从自悁悁返弊庐。
元日
楼钥（宋代）

岁当庚午旦庚寅，最喜明朝遇上辛。
五福来临吴越分，更欣三日即攽春。
登太行
吴则礼（宋代）

君看太行高，历井安足道。
回头看禹门，砥柱一何小。
歇鞍坐苍看，九地俯飞鸟。
瑰诡平生无，摧车亦复好。
白辉作许奇，梁宋红未了。
兀然转流躯，甘与君王老。
赠冯忝生侍御 其一
孙传庭（明代）

蜚英吴下久无伦，揽辔今驱塞上尘。惊世文章归谏草，补天事业属才臣。

霜摇勾注千峰动，雨洒滹沱万树新。怪底泽癯承惠渥，词坛十载旧情亲。
己未上巳清明
陈傅良（宋代）

霖霪故作落花天，佳节重重倍怅然。
虽有庭除临曲水，更无尊俎试新烟。
酴醿雅欲延春赏，杜宇还能破昼眠。
赖得二昆同一客，蕨芽蒲笋短檠边。
冬日杂兴 其三
汤懋纲（清代）

童爇乌薪暖，垂帘向客论。老怀唯近古，学究不妨村。

岂务藏崖穴，甘输倚市门。约探梅信去，霜晓或烟昏。
次韵赵逢源秋日溪居十绝 其五
王庭圭（宋代）

出水芙蓉天与工，六郎何事比花红。后生不识李元礼，试听长松引劲风。
五月园夫献红菊二绝句
苏辙（宋代）

南阳白菊有奇功，潭上居人多老翁。
叶似皤蒿茎似棘，未宜放入酒杯中。
洞庭隐
来鹄（唐代）

高卧洞庭三十春，芰荷香里独垂纶。

莫嫌无事闲销日，有事始怜无事人。
访东涧僧不遇
戈涛（清代）

我闻东涧僧，能诗似齐已。策杖一幽寻，潺潺两涧水。

深院闭无人，微闻松落子。
三笑图
古春兰公（明代）

天子临浔阳，远公不出山。
胡为遇陶陆，过溪开笑颜。
匡庐高九叠，峻绝不可攀。
画图写遗像，清风满尘寰。
听雨
项安世（宋代）

幸自蓬窗好，侬家企脚眠。
雨声无赖得，相唤著愁边。
北齐二首
李商隐（唐代）

一笑相倾国便亡，何劳荆棘始堪伤。
小怜玉体横陈夜，已报周师入晋阳。

巧笑知堪敌万几，倾城最在著戎衣。
晋阳已陷休回顾，更请君王猎一围。
上江虹 其三 叠韵忆北台
樊增祥（清代）

一别瑶京，更几度、温垆凉扇。空仿像、玉河新柳，三年不见。

金阙仿云鳷鹊近，翠荷贴水鸳鸯暖。记黄花、鱼到絮香羹，芦芽短。

拚弃了，云岚券。无奈是，花枝怨。忆疏香小径，便如天远。

馆额尚题君子寿，诗中旧识园丁懒。任东栏、开瘦紫丁香，无人看。
偶见文子失举后诗次韵以广其志
汪应辰（宋代）

落落开谈四座惊，已应俊气压诸生。
诸山意远难知已，白雪词诸绝和声。
此道要须齐得丧，古人初不为功名。
芬芳各自随时耳，何用临风嗅决明。
寒梅上李舍人
邓肃（宋代）

穷山触目纷茅苇，此意昏昏谁可洗。
竹间忽破一枝梅，对月嫣然耿寒水。
吟诗索酒满高堂，穿帘的皪射晶光。
世上羶荤来不到，翦翦天风吹冷香。
人言百花睡未起，独冠群芳差可喜。
那知和羹自有期，未用争雄压桃李。
但怜雨雪正濛濛，寒意未舒万象穷。
故作选锋驱残腊，挽回天地变春风。
望江南
连妙淑（宋代）

寒料峭，独立望长城。木落萧萧天远大，□声羌管遏云行。归客天为情。樽酒尽，勒马问归程。渐近芦沟桥畔路，墙荒驿夕阳明。长短几邮亭。
山居杂诗九十首
曹勋（宋代）

墙里种桃杏，新春亦已花。
墙外绕扶疏，绿荫皆桑麻。
今年风雨时，日见田稻嘉。
长瓶泻黄汤，且饷田畯茶。
次韵谭彦成学士早春五首
李弥逊（宋代）

十二楼台白玉成，云车翻日上觚棱。
太平何许同民乐，天阙双龙护一灯。
池上作
王禹偁（宋代）

未遂沧洲去，池边弄绿波。
醉浮船底兀，吟遶履痕多。
静照新华发，沉思旧钓蓑。
晚凉得幽趣，鱼戏上圆荷。
安仁道中旱行
文同（宋代）

行马江头未晓时，好风无限满轻衣。
寒蝉噪月成番起，野鸭惊沙作队飞。
揭揭酒旗当岸立，翩翩鱼艇隔湾归。
此间物象皆新得，须信诗情不可违。
答景严咏山居夹道种松
洪适（宋代）

投黻归来发半华，苍官怪我出无车。树当樵径频争席，地接禅房好觅茶。

要使行人长荫樾，不教侍女独司花。十园五鬣它年事，会见摩空薄绛霞。
同浩然正叔赋夏英公宅延春亭得登字
杨杰（宋代）

九衢尘土衮车声，一到延春世虑澄。暖律解教寒谷变，熙台还虑众人登。

兰生旧砌香连续，花入名园价益增。莫笑冷官联骑过，长安城里有谁曾。
和御制琼林宴赐进士余复等诗
杨万里（宋代）

圣主临轩士袖然，曲江花底宴群贤。
九天日月开清照，四海豪英看广延。
秪合致君上尧舜，不应侔德止宗宣。
草莱忧国从今始，记取云章第一篇。
题谢先生白云庵
曹道冲（宋代）

桃源洞口武陵人，跳出红尘二十春。
但喜白云深有趣，不知青眼近来亲。
丹砂已向坤炉伏，玉汞从坎鼎烹。
活计一张焦尾外，碧坛在尺礼星辰。
句
徐似道（宋代）

肩成山耸因寻句，眼作花昏为勘碑。
邳州八景 其五 鹿湖烟雨
唐之淳（明代）

雨稀烟暝水增波，鸥泛春声入棹歌。杨柳人家茅屋小，鳜鱼时节钓船多。

暗归浦溆锵环佩，密掩峰峦湿髻螺。定有仙人骑白鹿，夜阑来此奏云和。
蝶恋花
晏几道（宋代）

碧落秋风吹玉树。翠节红旌，晚过银河路。休笑星机停弄杼。凤帏已在云深处。

楼上金针穿绣缕。谁管天边，隔岁分飞苦。试等夜阑寻别绪。泪痕千点罗衣露。
黄山松石歌寄金仁叔将军兼索子湘和
宋荦（清代）

黄山松石天下无，好事往往绘作图。千岩万树不到眼，刻意摹写徒区区。

茸城将军胸次别，远道移取来崎岖。石一拳耳俨千仞，松不满尺盘两株。

盛以巨盎置铃阁，珍比七尺红珊瑚。今年移镇向闽海，临行辍赠及老夫。

鸭觜船载入廨舍，宾客咋舌儿童呼。吟窝得此良不俗，大笑今我官岂粗。

南荣相对坐竟日，看山读画同欢娱。石也以松为毛发，松亦以石为肌肤。

芙蓉一片忽堕地，陵峦宛转秀色殊。扰龙双干双麈尾，千霄之势当前俱。

晋卿倘见定豪夺，柴桑或抚还惊吁。丛桂疏梅助清致，何烦命驾穷天都。

将军雅意应有报，几回欲赋还踟蹰。今晨鼓兴了此债，属和火急催髯苏。
比得牡丹谓常品耳开花乃醉四施甚奇
钱时（宋代）

姑射山人玉雪肌，是谁污作醉西施。
草间天艳无人识，不到花开总不知。
淇上送韦司仓往滑台
高适（唐代）

饮酒莫辞醉，醉多适不愁。
孰知非远别，终念对穷秋。
滑台门外见，淇水眼前流。
君去应回首，风波满渡头。
送君时
彭汝砺（宋代）

思亲一日如三岁，去家十舍如万里。投明叔也欲别我，枕上闻万泪如洗。

丈夫盖棺事则已，君虽白发犹壮齿。奚惭折腰五斗米，三釜及亲胡不喜。

弧桑蓬矢射四方，男子生来志如此。
送僧往金州
张籍（唐代）

闻道谿阴山水好，师行一一遍经过。

事须觅取堪居处，若个溪头药最多。
江城子·神仙楼观梵王宫
毛并（宋代）

神仙楼观梵王宫。月当中。望难穷。坐听三通，谯鼓报笼铜。还忆当年京辇旧，车马会，五门东。华堂歌舞间笙钟。夕香濛。度花风。翠袖传杯，争劝紫髯翁。归去不堪春梦断，烟雨晓，乱山重。
次韵红白莲间生
周必大（宋代）

闲花不遣倚门墙，独挹芙蕖冉冉香。
艳质施朱窥宋玉，冰姿傅粉试何郎。
青茎翠盖元相映，缟袂霞裾各自芳。
闻道金銮行豹直，炬莲先已兆嘉祥。
春日应制 其一
王鏊（明代）

奉天朝罢晓曈昽，敕使传宣籞苑东。好雨晴时三月里，銮舆遥过百花中。

东皇默运无言化，南国新收不战功。归坐明堂还布德，豫游分与万方同。
次韵谢郑少融尚书为寿之作
范成大（宋代）

交游稀似晓来星，岁月飘如水上萍。
桂海宦情诗可纪，吴山别恨酒难平。
我今以病为欣戚，公合于时系重轻。
安得故人来话旧，碧空日日暮云生。
尖月赠朱几仲
袁甫（宋代）

天上月，三月盈兮三五缺。
湖中月，无缺无圆无生灭。
天上月，虾蟇妖精敢作孽。
湖中月，能使痴蟇踪影没，
岂是蟾兔不如龙，不知龙有何秘诀。
甓社湖中看明月，湖中天上双皎洁。
湛卢令我书大字，老来百事懒且拙。
惟有作字气如虹，写罢森森清彻骨。
神龙见之应骧首，共伴寒光千古揭。
夜夜明月照我字，我字照湖两相埒。
更得湛卢著佳句，便与盂城成三绝。
酬刘侍郎使君（刘太真）
韦应物（唐代）

琼树凌霜雪，葱茜如芳春。英贤虽出守，本自玉阶人。

宿昔陪郎署，出入仰清尘。孰云俱列郡，比德岂为邻。

风雨飘海气，清凉悦心神。重门深夏昼，赋诗延众宾。

方以岁月旧，每蒙君子亲。继作郡斋什，远赠荆山珍。

高闲庶务理，游眺景物新。朋友亦远集，燕酌在佳辰。

始唱已惭拙，将酬益难伸。濡毫意黾勉，一用写悁勤。
奉和九日幸临渭亭登高应制得晖字
苏瑰（唐代）

重阳早露晞，睿赏瞰秋矶。菊气先熏酒，萸香更袭衣。

清切丝桐会，纵横文雅飞。恩深答效浅，留醉奉宸晖。
自盂城驿至安平三绝句 其二
姚燮（清代）

涧流七二绕城趋，城势中防覆一盂。闻说年年秋涨后，市门纤道尽行凫。
舟行即事
朱淑真（宋代）

满江流水万重波，未似幽怀别恨多。
目断新闱瞻不到，临风挥泪独悲歌。
有何不可
贝守一（元代）

园林桃李争妍，我有兰花数朵。
杯盘笋蕨鲜肥，恁地有何不可。
山中
沈辽（宋代）

朝游白云里，夕憩长松边。俯视世间人，但见万井烟。

流转非一日，正如水潺湲。吾方欲高步，嘉遁休中年。
冬夜怀诸兄弟
苏过（宋代）

霜风连日恶，霜月连夜苦。青灯寒无光，翳翳昏复吐。

念我手足爱，相望若秦楚。两兄寄阳羡，耕稼事农圃。

箪瓢有馀乐，菽水未为窭。两兄客颍川，耿耿怀去鲁。

近闻营菟裘，稍亦葺环堵。有弟虽咫尺，相逢犹龃龉。

黄湾隔小海，孤岭度大庾。今年厄陈蔡，夫子嗟兕虎。

惟我二兄弟，颇亦尝险阻。忆昔居大梁，共结慈明侣。

晨窗惟六人，夜榻到三鼓。岂知聚散事，翻手如云雨。

我今处海南，日与渔樵伍。黄茅蔽涧谷，白雾昏庭宇。

风高翔鸱枭，月黑号鼯鼠。舟居杂蛮蜑，卉服半夷虏。

下床但药饵，遣瘴烦樽俎。何须鸢堕时，方念平生语。
水龙吟·病夫鬓秃颜苍
刘克庄（宋代）

病夫鬓秃颜苍，不堪持向清溪照。一生枘凿，壮夫瞋懦，通人嫌拗。让当行家，勒浯西颂，草淮南诏。幸脱离沮洳，浮游江海，悠然逝、毋吞钓。宴坐蒲团观妙。怪痴儿、舂粮求道。古人尚齿，迎他商皓，拜他庞老。鸠杖蒲轮，把身束缚，替人愁恼。煞为僧不了，下梢犹要，紫衣师号。
春雪
翁卷（宋代）

疑是梨花发，满园惊乍看。
不能为腊瑞，空自作春寒。
远遁营巢鹊，深埋吐叶兰。
从教艳阳晒，流去作波澜。
小金山话别 其一
伦以诜（明代）

古刹灵洲胜，逢春景俗多。共怜登眺乐，无奈别离何。

细草兼花隐，轻云带雨过。参禅非我事，命酒一高歌。
寿刘梅国少司冠用来韵
黄衷（明代）

庾阜扶舆气，钟灵必伟人。舟需商野外，璜出渭川滨。

阀布东都叶，灯分太一神。修辞浑复古，待问肯虚频。

履顺心弥泰，安贞道岂屯。当繁何整暇，将宠更谦恂。

览德丹霄迥，沾苏化雨匀。不孤天所付，奚忝国之均。

刘晏邦家业，长孺社稷臣。虞廷资亮弼，周雅咏宜民。

凝峻瞻端笏，委蛇羡大绅。宣风淮甸远，持宪掖垣亲。

龙起占昌运，龟游应寿辰。杯芳浮蚁酝，词妙沁园春。

子构光成烈，孙枝夐绝尘。会看鱼水际，拖玉照金麟。
送吕子阳二绝
叶适（宋代）

好花移买自嫌贫，浪蕊空多未许春。
放出江边无数橘，半黄半绿恼骚人。
门有车马客
虞世南（唐代）

陈遵重交结，田蚡擅豪华。曲台临上路，高轩抵狭斜。

赭汗千金马，绣轴五香车。白鹤随飞盖，朱鹭入鸣笳。

夏莲开剑水，春桃发绶花。高谈辩飞兔，摛藻握灵蛇。

逢恩出毛羽，失路委泥沙。暧暧风烟晚，路长归骑远。

日斜青琐第，尘飞金谷苑。危弦促柱奏巴渝，

遗簪堕珥解罗襦。如何守直道，翻使谷名愚。
九叠
刘克庄（宋代）

新咏平生陋玉台，梨园以后更堪哀。
宁随太白金鞍去，莫放花奴羯鼓来。
唐申拟古 其三
李长霞（清代）

东城高且长，飞楼与云霁。中有彼姝子，被服罗裳衣。

容华世莫睹，上与仙人期。下者不敢仰，恐为祸所基。

妙语闻九天，邈不可似思。可化油油云，下泽苍与黎。
寄桂帅
刘崇龟（唐代）

碧幢仁施合洪钧，桂树林前倍得春。

莫恋此时好风景，磻溪不是钓渔人。
岐阳客舍呈张明府
耿湋（唐代）

逸妻稚子应沟壑，归路茫茫东去遥。凉叶下时心悄悄，

空斋梦里雨萧萧。星霜渐见侵华发，生长虚闻在圣朝。

知己只今何处在，故山无事别渔樵。
山友辞 山和尚
王质（宋代）

山和尚，山和尚，低丛之下高林上。深飞撩动声稍稍，秾翠参差不能障。

不兰若，不招提，丁丁啼罢还栖栖。呜呼此友兮堪同栖，鲜枝润叶漫苍陂。
自湘乡趋邵阳以避谤不敢取道衡岳有感五首 其一
李纲（宋代）

平生性僻爱溪山，偶得经行秪为閒。叹息迂程避烦啧，坐令南岳阻跻攀。
次韵子瞻竹(鼠卯)
苏辙（宋代）

野食不穿囷，溪饮不盗盎。
嗟(鼠卯)独何罪，膏血自为罔。
阴阳造百物，偏此愚不爽。
肥痴与瘦黠，禀受不相仿。
王孙处深谷，小若儿在襁。
超腾避弹射，将中还复往。
一朝受羁绁，冠带相宾飨。
愚死智亦擒，临食抵吾掌。
过潼关
强至（宋代）

巨方信天开，嵽嵲土山口。
岂惟控内外，势不漏飞走。
一夫或当关，可敌万夫守。
山河此襟带，怙险圣所否。
明皇晚倦勤，意恃太平久。
绝艳荒真妃，转盼六宫丑。
禄山假天性，恩豢不知厚。
铁骑长驱来，哥舒苦徒手。
吾君畅道德，四海一父母。
人心自固结，兹关复何有。
再次四言韵二首 其一
洪炎（宋代）

执虎入圈，絷驹在闲。志六合外，身十亩间。组系单于，泥封函关。

乐我丛桂，淮南小山。
草西废园
谢翱（宋代）

水门夹西雨连越，邺瓦耕残莎草茁。
谁知当日夫容园，湿路迷草暗车辙。
夫容青根联戚里，美人对博蓬山里。
潮痕欲上红露晞，知是日高梳洗起。
园南禁绝人行道，中有民间旧宿草。
废园起垡鸣窃脂，寒食如应通祭扫。
送吟卷还赵万里
潘玙（宋代）

吟中蜚隽声，太白是前身。风月无非我，江山得主人。

冰梭织古锦，庙瑟奏阳春。洗眼观新稿，客怀清绝尘。
送澶渊李太傅
宋祁（宋代）

左契铜鱼照绶囊，上头车骑冠东方。
三交荐技中军戏，一割牛心右客尝。
烽静塞垣宵燐灭，桥横河曲暮虹长。
归来竞病喧笳鼓，不畏休文赋韵强。
题淑正先生隐居
林祖（明代）

归遁旧林泉，西堂隔市廛。功名端不慕，尘俗讵能牵。

果落禽惊弹，苔铺鹿卧毡。里闾多造就，千载仰伊川。
赠东莞叶君
屈大均（明代）

千亩香林在莞中，君家正是密香丛。罗浮四百铜垆器，一气双烟睡处通。
堪叹
释文珦（宋代）

堪叹是衰年，年年白发添。
客身穷鬼狎，古道俗人嫌。
当作凌霄鹤，休为上竹鲇。
到头归去好，只合效陶潜。
清平乐·云垂平野
王安石（宋代）

云垂平野。掩映竹篱茅舍。阒寂幽居实潇洒。是处绿娇红冶。丈夫运用堂堂。且莫五角六张。若有一卮芳酒，逍遥自在无妨。
游白省寺看画壁
吕本中（宋代）

古径接长松，旷观碧殿逢。巉岩山巘立，浩渺海涛冲。

尽啖寰中胜，尤瞻天外峰。世尘何日埽，五岳遍扶筇。
和伯恭殿丞游西蓉山寺
余靖（宋代）

休澣约过从，宁论隘与恭。
溪光染醽渌，山色秀芙蓉。
乍霁千丝雨，齐张万盖松。
岫孤如欲遁，迳曲似相逢。
共怏云霞志，更寻麋鹿踪。
氅披吴国紵，杖拄蜀郊筇。
奕布东西刹，鳞差远近峰。
禽喧五色聚，钟迥六时樁。
兴废虽留目，荣枯莫荡胸。
忽惊雷出地，未省雪经冬。
阴谷鸣归鹤，灵湫起应龙。
跳梁窥果狖，缥缈入花蜂。
磴滑并萝蹑，岩幽半藓葑。
竹间泉缭绕，烟外草蒙茸。
民乐讴谣洽，春和气象浓。
吟多资雅兴，望极动离悰。
有语嫌双燕，无虞羡大槦。
归来却回睇，暮雾已重重。
奉同何大复苦热行十首 其十
薛蕙（明代）

太液甘泉冰雪生，君王避暑奏歌声。不须玉女招商曲，自有仙人苦热行。
宪圣慈烈皇后挽诗 其一
程珌（宋代）

西浒俱来日，东朝极盛时。彫弓平黑海，彩笔照丹墀。

垄起先裁费，丹成不用医。人间空怅望，风月宴瑶池。
西寨寓居 其二
徐夤（唐代）

功智争驰澹薄空，犹怀忠信拟何从。鸱鸢啄腐疑雏凤，神鬼欺贫笑伯龙。

烈日不融双鬓雪，病身全仰竹枝筇。崇侯入辅严陵退，堪忆啼猿万仞峰。
秋日奉陪王丰甫许子大康平仲游贤沙宿凤池登升山偶成二首 其一
李纲（宋代）

飞来耸翠一峰孤，凤沼幽深若画图。钓艇谢亡难复契，弹琴颖在且相娱。

心闲自与亲泉石，车稳何妨载酒壶。万壑千岩争竞处，不须惆怅忆东吴。
柳塘八景为王田之题 其四 拥秀晨钟
张天赋（明代）

百尺楼台倚半空，清虚佳致广寒同。一声钟响同阊阖，唤出扶桑一个红。
送李司务思善二首 其二
边贡（明代）

苏门形胜地，往岁忆经过。书院青山近，仙潭赤鲤多。

月中攀古树，雪里并游珂。六载重携手，清尊柰尔何。
同玉真公主过大哥山池
李隆基（唐代）

地有招贤处，人传乐善名。鹜池临九达，龙岫对层城。

桂月先秋冷，蘋风向晚清。凤楼遥可见，仿佛玉箫声。
闻孙大二女皆殇书此慰之并促入都
洪亮吉（清代）

朝不见尔，暮不见尔。不能得尔书，使我烦忧不能止。

朝知尔，枕一书。暮知尔，入酒垆。鸦飞鹊翻门索逋，盘盘广文居。

今岁殇两女，陨一奴。缢魄复跳梁，掷此巨绠粗。赫然三重门，常有十幅符，长人鬼伯利弱徒。

其余精魄强，睥睨孰敢如？阳春倏然回，阴煞尽扫除。

丈人康强大母扶，行见妇归而将雏。尔既久失，偶又苦贫，曷不远游负粟以奉亲？

长安辈流中，近复无尔比。吾当属王三，为尔戒行李。
太常引 补和可翁四首
马熙（元代）

园池多在魏公时。盛极自然稀。天遣可翁回。要扶起、台倾榭欹。圭塘如此，藕花无数，一笑领翁诗。帝里不须期。怕＊似、三司面皮。
适轩黄革叟挽诗 其一
林希逸（宋代）

翁昔南游日，看君玉雪如。晚凭居士几，死守乐轩书。

圣处吟应到，原夫技岂疏。白头心自适，元不羡高车。
次玉箫台韵
白玉蟾（宋代）

莫便嗔人离此山，白云黄鹤云游还。
意行但任杖屦乐，别后岂忘诗酒懽。
不谓业风吹我脚，只将明月当君颜。
未知云水何时会，烟雨萧萧暗碧坛。
饯西北流寓士舟赴南省
陈杰（宋代）

天马从西极，云鹏起北溟。黍离怀故国，风景过新亭。

文物衣冠会，山河庙社灵。独无中上策，一耸汉臣听。
新滩三首
李流谦（宋代）

丛祠风俗尊淫祀，滩户生涯利客船。
儵忽未兴酬德意，不知曾有此山川。
嘉熙己亥大旱荒庚子夏麦熟
戴复古（宋代）

旱潦并为虐，三农哭岁饥。
当秋谷价贵，出广米船稀。
救死知吾拙，谋生恐计非。
固穷君子事，办采北山薇。
南乡子 许家土窟中有侍饮者
曹溶（明代）

沙路骤骅鞯，爱觅君家暖室眠。定向袁闳传旧样，天然。

花吐冰芽分外鲜。

皓腕怯馀寒，夜夜张灯玉影圆。不用绣帷遮朔气，缠绵。

借得三春到酒边。
黄某邀同过公子黄符让却赠
释今沼（明代）

蕙英本出崇兰干，鹓翼原留老凤纹。独上危楼欣胜日，深垂绡幕较奇文。

雨过桧柽烟全碧，花落池塘水半芬。十里沧波南北阮，乍凭诸从一寻君。
中书宿斋偶作 其一
文彦博（宋代）

斋洁奉祠事，深严宿禁扃。露盘云表见，钧奏梦中听。

慎独虔君命，清心重礼经。顾惭温室树，忽此集鹪螟。
吴江阻雨过豁然阁次周廉彦韵 其三
沈与求（宋代）

我本三生一散人，翩然小棹五湖春。何从便结沧浪伴，缨上而今有宿尘。
南湖书事五首
张镃（宋代）

初来作舍少人行，桥外如今满市声。
绕岸种成桃间柳，一家和气万家生。
折丹桂·初秋两两留蓂荚
佚名（宋代）

初秋两两留蓂荚。算恰是、生申佳节。祝君寿阅八千秋，岁岁对、长空皓月。威宣比部推刚决。气凛凛、秋霜争烈。滩头双鶒看飞来，便有诏、催归天阙。
哭方碧山前惠州同知
方回（元代）

同宗多两岁，官学幸同门。
去夏才相别，逾旬遽□□。
□□淹逆旅，公已见曾孙。
二子言将葬，惊嗟欲断魂。
送郑公志奉兄骨还乡
释宗泐（明代）

昔出为元方，官登吏部郎。挈家才食禄，裹骨竟还乡。

岁暮冰霜白，山空草木黄。云边孤雁影，南去海天长。
秋晓风日偶忆淇上
王闿运（清代）

秋云洗晨光，庭树碧已散。
风期偶然照，水石若在眼。
清淇忆晓涉，尘虑得初盥。
日色马上明，波痕鹭边浅。
沦漪自然绿，空秀不可限。
樵汲带清景，望望使步缓。
自从闭门来，屡见王路蹇。
泽衰怀绿猗，道难惧蓬转。
情闲地仍幽，物扰理自遣。
谁谓山水深，方从寸心远。
风帆夜汎清河
汪梦斗（宋代）

风饱晴川十幅蒲，月明乘兴泛玻璃。舟人生路须加谨，却道今非比旧时。
尘表
释文珦（宋代）

尘表多年住，身閒人事稀。
或时联敝衲，终日掩柴扉。
野鹤惟孤唳，寒鸦作阵飞。
物情从自异，於我总忘机。
正月雨后谢丈偕清江黄星石介来过因游石鼓星石为丈鹿洞高弟时省师将归
陈宝琛（清代）

入春五日雨一霁，谢公挟客来江楼。隔窗屴崱笑招手，舵尾所向风飕飕。

万松俯仰入云海，涧底一白潜蛟虬。笕泉旱枯汲爨断，径竹雪压刍荛收。

山斋悬榻未半载，那更陈迹平生游？当时岩干恣搜采，精舍坐辟匡庐秋。

经师醰醰都讲粹，高足森立骞骅骝。过江别意满青眼，白日倏远晨星流。

黄生足趼四海半，穷冬襆被危滩舟。寻师千里践一诺，此谊岂可今人求？

山中忍寒对听水，颇亦爱我林岩幽。虚楼信宿闭阴晦，饱饭卧看浮云浮。

衡山默祷昔有验，无诚可感宁人尤？他年恐复累相忆，行矣桑下休淹留。
鹧鸪天（十二月二十二日）
韩淲（宋代）

云到春飞若素期。柳条吹送落梅枝。冰壶表里谁能赋，玉鉴圆明且屈卮。

村舍北，郡楼西。治中风调只心知。不堪野老关门醉，想见山翁倒载时。
南丰先生挽词
陈师道（宋代）

精爽回长夜，衣冠出广庭。
勋庸留琬琰，形像付丹青。
道丧余篇翰，人亡更典刑。
侯芭才一足，白首太玄经。
次郡丞卢缜存先生韵兼答黄子 其二
陈邦彦（明代）

宵衣闻道叹无臣，就义从容泣上旻。不那已成千古恨，可应深恋百年身。

河南邓禹非因荐，晋国郇模岂待轮。漫道明珠已寥阔，度关迟尔弃繻人。
次余仲庸松风阁韵十九首 其七
裘万顷（宋代）

雾阁云窗先自幽，水声那更绕源流。
春深红雨落桃径，昼永新风生茗瓯。
闽僧馈红糟炒笋
李之仪（宋代）

食饱舐指老更深，饥肠南北常攲崟。曾作闽山对岸客，海舶供看常相寻。

一路埃尘春几换，荤膻裂脑愁举桉。淮陵巨海不多程，多情谁杀能鸣雁。

道人雅好逾千金，短茁渍味羞春林。呼儿绩饭不知饱，未彻已到闽山阴。

孤风冷石常齿齿，不忘南音似君子。寂寞相求义愈高，岂特今朝共邻里。
雀劳利歌辞
佚名（南北朝）

雨雪霏霏雀劳利。
长觜饱满短觜饥。
吴伯昭红莲绿幕图歌
黄镇成（元代）

乌君之山从西来，拔地万仞青崔嵬。划然磅礴下江浒，云麓隐隐栖楼台。

上有飞萝罥挂古乔木，下有沧浪万顷青如苔。红莲绰约泛渚净，绿幕缥缈临湖开。

云烟捲风岛屿没，窗户洗雨冰霜回。高人自是青云客，日向湖亭赏山色。

昔年走马踏红尘，射杀南山双白额。今日纶巾羽扇閒，独面清泠饮冰蘖。

壶箭收投胜负空，棋枰罢局机筹息。延陵公子昔称贤，画手复见今道玄。

有声之画宜诗篇，为子作歌将画传。
濂泉寺
黄玉衡（清代）

阴森巉层崖，窔𥨩列峻陛。溟溟乱云合，豁豁苍壁启。

岩泉散珠帘，山骨濯天醴。初从月窟落，渐与山根抵。

高下纷奔腾，涟漪自传递。巨石古雪寒，怒湍青兕牴。

坐卧时俯流，坦率偶露髀。小鱼见人影，潜身伏石底。

藻脚长如绳，霜根清若洗。薄游空道心，爽气豁尘昧。

及此半日间，不负山僧徯。振衣下坡陁，归路风泚泚。
甲午秋日为仲振大侄 其一
王应华（明代）

何处孤亭傍水成，壶中小隐万缘轻。双悬日月光蓬岛，四望云山接蜃瀛。

柯烂尚看棋子落，曲终犹听凤笙鸣。最怜楚客人皆醉，一任清狂笑语并。
六公篇 其五 高参知子业
胡应麟（明代）

李何峙中原，顾盼失后辈。高生稍晚出，如渑倏兴代。

清庙列尊彝，中天落空翠。咄嗟有尽年，骤与飘风会。
夜饮
姜特立（宋代）

风高霜挟月，酒暖夜生春。
一曲清歌罢，华胥有醉人。
摸鱼儿 泰和中，大名民家小儿女，有以私情
元好问（金朝）

问莲根、有丝多少，莲心知为谁苦。双花脉脉娇相向，只是旧家儿女。天已许。甚不教、白头生死鸳鸯浦。夕阳无语。算谢客烟中，湘妃江上，未是断肠处。香奁梦，好在灵芝瑞露。人间俯仰今古。海枯石烂情缘在，幽恨不埋黄土。相思树。流年度、无端又被西风误。舟少住。怕载酒重来，红衣半落，狼藉卧风雨。
与丘克庄晚立瓜洲望京口诸山
徐贲（元代）

津头船发暮潮酣，楚水吴山思不堪。历问青山是何处，却从江北望江南。
和元遗山十首
王奕（元代）

人惟君与师，得在天地间。
蜂蚁失所主，生息决不蕃。
逐日渴未死，顾影悲余年。
平生东鲁心，卑首瞻圣贤。
上下二千载，历历观遗镌。
惜哉数墨子，想像成虚传。
十章纪大略，尽和遗山篇。
忠肠搅葵漆，喉棘不忍言。
持归刻瑘石，何□勒燕然。
天基节口占二首
刘克庄（宋代）

报道东方欲辨晨，强扶衰惫起冠绅。
差贤眇者与跛者，窃比封从祝圣人。
野老岂知蒙帝力，农夫稍有告余春。
不须景慕斜川叟，且作田间击壤民。
延促自尔
释清远（宋代）

春日春山里，春事尽皆春。春光照春水，春气结春云。

春客春情动，春诗春更新。唯有识春人，万劫元一春。
题竹阁
刘述（宋代）

竹阁寒相倚，云窗晚共开。
闲身方外去，幽意静中来。
声响风随箨，阴移石上苔。
迟留更清夜，待月露盈杯。
老境
吴锡畴（宋代）

老境已骎骎，功名负壮心。昏眸云雾隔，短鬓雪霜侵。

身为贫长客，诗因病懒吟。春山归未得，门径藓花深。
嘲杜鹃
白玉蟾（宋代）

杜宇声声盖自嗟，春残何事更天涯。
不归则是归还是，伊是无家或有家。
忠道者赞
释师范（宋代）

听教一味瞌睡，参禅不入炉冶。
盗橘过於挥剑，骑虎稳如乘马。
伎俩元来个样生，几乎唤作忠道者。
答鄜畤友人同宿见示
马戴（唐代）

为客自堪悲，风尘日满衣。承明无计入，旧隐但怀归。

雪积孤城暗，灯残晓角微。相逢喜同宿，此地故人稀。
句 其二十六
张舜民（宋代）

彼美出南国，关山不常有。
缺题
王之望（宋代）

霜晴爱日晓生东，萧寺山茶赏岁丰。
锦里出遨驱小队，雪山纳堠狎诸戎。
叶连油幕侵天碧，花倚朱旗特地红。
美景良辰万人喜，不妨行乐一尊同。
张德夫园亭八咏·梅隐
王炎（宋代）

闻君家有十亩园，竹逾万个花亦繁。
门楣大字扁梅隐，要与梅兄同岁寒。
问君小隐亦何好，脚踏风波身易老。
花虽不语解笑人，似隐又非何草草。
破雪暗香先得春，青州从事如春温。
女奴洗玉歌一曲，对花举酒成三人。
饮酣拔剑气方怒，抃洛神皋难北顾。
手提万骑属櫜鞬，未可为梅空隐去。
经李陵台有怀苏武
陈琏（明代）

自徙居延大泽中，上林忽报雁书通。长安京国归心切，落日河梁别意浓。

扶地住多惊皓首，节旄落尽见丹衷。偷生陵律何须数，遗臭流芳迥不同。
江行无题一百首 其七十三
钱珝（唐代）

光阔重湖水，低斜远雁行。未曾无兴咏，多谢沈东阳。
东窗梅影上有寒雀往来
杨万里（宋代）

梅花寒雀不须摹，日影描窗作画图。
寒雀解飞花解舞，君看此画古今无。
香菱咏月·其二
曹雪芹（清代）

非银非水映窗寒，试看晴空护玉盘。淡淡梅花香欲染，丝丝柳带露初干。
只疑残粉涂金砌，恍若轻霜抹玉栏。梦醒西楼人迹绝，余容犹可隔帘看。
重送袁世弼
梅尧臣（宋代）

临川内史谢康乐，见叶翻经有故台。
春草生塘犹梦句，秋蕖出水似君才。
驐鸡肥脆聊供膳，篘酒甘浓可荐杯。
亦说右军遗迹在，墨池科斗喜风雷。
题笺
裘万顷（宋代）

六七叶芦秋雨里，两三个雁夕阳边。
青天万里浑无碍，冲破寒潭一抹烟。
客中杂感
林宝镛（清代）

烟波愿未遂孤舟，又值风云惨淡秋。故主恩犹思凤阙，新亭泪枉洒金瓯。

一枰忍看残棋劫，万斛难抛去国愁。海月不知人世变，夜来依旧照中州。
后天易吟三十首
方回（元代）

次谦终以巽，九卦至三陈。
圣人有忧患，何况是凡人。
非风幡动仁者心动颂
释本先（宋代）

非风幡动唯心动，自古相传直至今。
今后水云人欲晓，祖师直是好知音。
念衰二首
宋庠（宋代）

衰容览青铜，寒光了无隐。
照我颠上毛，星星罕余鬒。
持此将奈颠，岁月屡遒尽。
少壮罕闻道，下士乃为哂。
操绠遽汲深，持矛复夸楯。
任重力疾颠，塗穷计方窘。
上孤明主恩，下违昔贤淮。
忧悔从中来，老至非无眹。
尚忝麾守尊，居惭政条敏。
孤心企寒柏，万境付朝菌。
往失奚足追，来戒戜堪引。
明发丘壑情，予将治归轸。
红梅
苏泂（宋代）

游仙一曲梦初回，依旧江南鼎鼐才。
岁晚应嫌太孤寂，未妨随俗引三杯。
温州双峰寺
包恢（宋代）

两水旁流合，双峰对立分。
未窥龙鼻面，且过雁山门。
玉练泉流石，天低露湿云。
经过随分好，犹未副前闻。
代挽王潜斋
王柏（宋代）

先世论交早，名公不忍忘。
共期霖雨施，忽掩斗枢光。
北墅风烟惨，南山草木香。
片云开白日，卹典耀龙{左巾右荒}。
三日侍华光殿曲水宴代人应诏诗 三
谢朓（南北朝）

悬象着明。
离光乃位。
我有储德。
徽猷渊备。
长寿察书。
龙楼回辔。
重道上庠。
行遵儒肆。
入万年谒简庵清老追和曾使君诗板韵
徐大受（宋代）

踏破深崖苍石棱，八峰来谒简庵清。
山花照座一两点，雪狖叫云三四声。
诗带烟霞藏旧刻，门开楼阁见经行。
平田浅草归时路，风月依然度百城。
冬至搓丸诗
郑家珍（清代）

五纹添线日初长，佳节团圆乐未央。珠落玉盘丸脱手，还劳窈窕作羹汤。

粉丸风味话枌乡，佳节初逢复一阳。妇卜宜男儿肖物，灯前手续大家忙。

深闺五夜一灯光，女手纤纤作粉忙。犹忆儿时当此日，戏堆鸡犬满盘霜。
九月十一日雪二首
赵蕃（宋代）

九月天雨雪，何曾见南方。
我行蒋山来，解辔菩提坊。
一饭谁为设，百钱倒空囊。
平生远游意，到此增彷徨。
勿厌在家贫，轻行更离乡。
南岳路口怀胡氏兄弟
项安世（宋代）

奕奕神山照远天，美人家在此山前。
待侬了却公家事，来借书堂十日眠。
醉花阴
毛滂（宋代）

金叶犹温香未歇。尘定歌初彻。暖透薄罗衣，一霎清风，人映团团月。

持杯试听留春阕。此个情肠别。分付与莺莺，劝取东君，停待芳菲节。
十一晚将至崇德阻雨不前
郭之奇（明代）

殷其雷，在山之侧，熌烁飞光来自北。须臾野隘平山迷，淡月疏星不相克。

青林夹道两朦胧，捍索桅竿浑难识。惟闻雨点起风狂，共惊帆驶一何亟。

舟人颠沛更传呼，疲稿弱缆争无力。暂依坠岸棘芦丛，咫尺前行莫可得。

敲窗片片如欲入，蜡花引泪残光熄。雨过犹馀飕飗声，一枕清凉随漏刻。
武夷山
林泉生（宋代）

千山来武夷，势若群龙趋。峥嵘入霄汉，一一飞跃如。

石城开楼台，神仙之所居。高岩挂钟鼓，幽壑藏舟车。

一水九曲折，烟霞共萦纡。昂昂大王峰，回顾双玉姝。

变态千万状，迥与人境殊。我行入幽深，凉云袭衣裾。

王事有程期，未能尽崎岖。瞻望不忍去，为之少踌躇。

青鸾竟何在，落日啼猩鼯。鬼工凿灵嶂，想在天地初。

不知百粤前，谁其宅此都。魏王何代人，髑髅至今枯。

精神在青天，此物蝉蜕馀。还丹九转就，身外复有躯。

鸡犬舐丹鼎，尚能游太虚。虹桥宴曾孙，何不与之俱。

迩来二千年，谁使恩义疏。驼羹不见遗，无人荐乾鱼。

空馀炼丹鼎，寒烟覆青芜。当时烧白石，黄金满洪炉。

黄金果何用，亦为仙所需。安期不可见，此事知有无。

吾将搴束茅，来依紫阳庐。青鳞既可钓，枸杞亦可蔬。

遨游青山间，心朗气亦舒。时从二三老，野服歌唐虞。

神仙果有之，必就贤人呼。长生如可求，吾当受其书。
金塔
黄叔美（宋代）

金溪有金源，昔我未尝造。
因逢吴道士，言此山水好。
金僧来自蜀，所至事幽讨。
地名适相符，结茅遂栖老。
一朝入石塔，千载锢其宝。
白云何漫漫，流水亦浩浩。
相传石井头，鞋迹犹可考。
安知斯塔内，岁久骨应槁。
龛灯长不灭，落叶风自扫。
山僧具茗酌，言话颇知道。
请题壁间诗，兹行殊草草。
所欣得二赵，登览散中抱。
日午饷田家，壶觞共倾倒。
素心惬清赏，恨不避喧早。
偶寻幽侣出，徵逐非所好。
归途霜月下，谁鼓更渐报。
明朝人事乖，相望不可到。
答李伯鱼桐竹
张说（唐代）

结庐桐竹下，室迩人相深。接垣分竹径，隔户共桐阴。

落花朝满岸，明月夜披林。竹有龙鸣管，桐留凤舞琴。

奇声与高节，非吾谁赏心。
仓部弟和前韵再得五首
刘克庄（宋代）

甫昔排阊阖，雄曾赋馺娑。
而今行不得，切莫唤哥哥。
还家晚坐
陈昂（宋代）

最厌长为客，还家秋雨中。
饥容叹妻子，败叶理梧桐。
俗觉今时换，人怜前辈空。
青青一双眼，落日送冥鸿。
南
徐夤（唐代）

罩罩嘉鱼忆此方，送君前浦恨难量。火山远照苍梧郡，

铜柱高标碧海乡。陆贾几时来越岛，三闾何日濯沧浪。

钟仪冠带归心阻，蝴蝶飞园万草芳。
庐山览秀四咏 其一 慕莲
邵宝（明代）

匡庐北有莲花峰，濂翁曾此留行踪。
请君试论爱莲说，今日看花同不同。
贽伍重驹学医
陈恭尹（清代）

天下虽云弱，手援知其非。井中诚有人，所嗟无绠縻。

大道陶阴诚，小亦潜肤肌。为仁得其柄，左右无不宜。

爱子秉其术，攻病无坚垒。寒谷回条风，枯杨自生稊。

苟能济斯民，药石皆吾师。儒生徒白首，局蹐将何为。
春日同友人自黄山席帽峰游石湾至鹅鼻北登君山望江楼
孙璟（清代）

黄鸟唤春江上还，载酒共踏城东山。披云过山麓，笑指两石湾。

石湾何嵯岈，猿鸟巢穴乎其间。上有古藤老树飒萦绕，下有奔湍激浪喧回环。

我来临眺复何有，怪石蟠拿剧奇丑。颠风卷江江欲翻，狂波撼山山欲走。

须臾风足厓谷凉，江如浮练凝清光。苔石杂坐共举觞，独鹤远剪江天长。

一抹晚霞明未敛，澄波倒映红于染。西北苍茫杳霭中，隐约金焦烟两点。

兴酣觅句酒未醒，振衣鹅鼻风泠泠。崖阴或逢豺虎迹，水气忽带蛟龙腥。

下临无地深不测，前对君山净如拭。穿花拂柳野径通，仰望江楼更攀陟。

醉倚危栏亦壮哉，岷涛万里晴光开。涛声澎拜向东注，山势嵲屼从西来。

斜阳澹映沙头树，极目遥空烟水暮。曾开沧海有蓬莱，我欲杨帆从此去。
木笔花
卢肇（唐代）

媆如新竹管初齐，粉腻红轻样可携。谁与诗人偎槛看，好于笺墨并分题。
去伐遣人送五月菊石菖蒲诗以道意 其二
李时勉（明代）

仙家瑶草种初成，此日分来独有情。愿遣山居尘俗远，何须嵩岭说长生。
朱氏天和堂 其一
杨杰（宋代）

闻说隐君子，天和长自如。卮言庄叟意，谷水士衡居。

穷达命已定，利名心顿疏。绣溪归未得，吾亦爱吾庐。
花心动·绿水平湖
赵长卿（宋代）

绿水平湖，浸芙渠烂锦，艳胜倾国。半敛半开，斜立斜敧，好似困国无力。水仙应赴瑶池宴，醉归去、美人扶策。驻香驾、拥波心媚容，倩妆颜色。曾见苕川澄碧。匀粉面、溪头旧时相识。翠被绣裀，彩扇香篝，度岁杳无消息。露痕滴尽风前泪，追往恨、悠悠踪迹。动怨忆。多情自家赋得。
鄮城逢故人
戴良（元代）

一别无消息，谁知住此城。
忽逢难面认，骤语各心惊。
身世丹衷折，干戈白发生。
凭君陈往事，相看重含情。
菩萨蛮（春日山行）
刘辰翁（宋代）

江波何似西湖曲。村烟相对峰南北。何处不青青。青青是汉茔。

长亭芳草路。寒食谁家墓。旧日厌残红。人行九里松。
七夕日游仙人洞
朱翌（宋代）

蝉引秋风上桂枝，登山临水不胜悲。
兽蹲虎踞石见怪，天划神胜洞出奇。
无复碧蓝鸡刷羽，空余青栗蝟攒皮。
傥分衲子三缘屋，当与仙人五日期。
金菊对芙蓉 蒲衣纳姬，赠之
屈大均（明代）

桃叶蠲愁，柳枝销恨，不须萱树兰房。正桐初乳子，蕉早甜娘。

椰中更有同心物，尽纤手，日日持浆。休穿玉指，未缝狄布，先绣琴囊。

怜惜小小娥光，且缓教顾兔，在月中央。但眉描五岳，衣渲三湘。

青丝角髻捐巾粉，待入山、同扫丹床。休师素女，令伊情好，长似探汤。
岁乙巳过造适园，修整思亭有感
李鹏翀（明代）

偶阅台池旧，俄成岵屺哀。遗踪无可问，手植宛新栽。

亭小存堂构，园荒半草莱。伤心聊补葺，洒泪湿泉台。
一编
陆游（宋代）

一编垂首北窗前，皎皎宁当逐物迁？道有废兴何与我，心无媿怍始知天。
昔尝西戌八千里，今复东归三十年。
死去虽无勋业事，九原犹可见先贤。
缘识
宋太宗（宋代）

大道常恭谨，明灵不降威。
少言知有信，多事自招非。
年寿看松柏，冠簪短布衣。
我心忙也乐，清净得同归。
题米元晖画
朱熹（宋代）

楚山直丛丛，木落秋云起。向晓一登台，沧江日千里。
是夕有怀斯远二首
赵蕃（宋代）

塞郭衣冠匪乏人，步能送我独情真。
几思觅句相料理，风月溪山不易亲。
次前韵督高秀才和诗
项安世（宋代）

一雪来何暮，经年望已深。
狂于三月絮，清甚九皋禽。
纵未扁舟兴，能忘五字心。
如何高处士，断得此时吟。
宫词四首
李邴（宋代）

妄意长如凤管寒，君恩不学缕衣宽。
汉家公主歌黄鹄，犹有琵琶马上弹。
九日登东山寄昌叔
王安石（宋代）

城上啼乌破寂寥，思君何处坐迢嶢。
应须绿酒酬黄菊，何必红裙弄紫箫。
落木云连秋水渡，乱山烟入夕阳桥。
渊明久负东篱醉，犹分低心事折腰。
舟过武昌县遥望西山樊口松桧参天林壑隐秀以不得游览为憾
黎恂（清代）

不羡钓台鱼，不羡西门柳。但愿青鞋布袜一枝藤，踏遍寒溪西山与樊口。

樊口佳绝临江天，松竹蔚茂鸣风泉。漫翁家处石臼在，东坡先生留五年。

名贤流寓亦偶尔，至今草木犹清妍。我来二月风涛壮，叶叶蒲帆破春浪。

如此山川不少留，惊闻猿鹤空惆怅。万松岭，九曲亭，意想幽景无人行。

何时飞步蹑云峤，一听黄州鼓角声。
王荆文公有客至当饮酒篇姜邦杰广其意赋诗见示有云有客与当饮无客饮更歌有客与无客颓然同一科仆因和荅一首
张镃（宋代）

客至当饮酒，客去亦饮酒。有客与无客，酒杯不离手。

昔贤立意与可嘉，今贤广之尤足誇。人生都无四万日，炊黍未办鬓巳华。

功名富贵软铁汉，四万日中先太半。稚衰忧病睡工夫，馀剩不能供瓮算。

何当筠笼罩住兔与乌，请渠同道黄金壶。皇王帝霸果何事，醉眼一觑皆虚无。

春风今年春雨粗，池中水通门前湖。垂杨洲旁系板舫，艳杏桥上行巾车。

才晴肯放此乐缓，客有与无俱不管。诗成书纸或书墙，后五十年坟草长。